Predkladacia správa

Správa o vodnom hospodárstve (VH) v Slovenskej republike v roku 2009 bola vypracovaná na základe Plánu práce vlády SR na rok 2010, schváleného uzn. vl. č. 51 z 19. 1. 2010 a v zmysle uznesenia NR SR č.251/1993.

V predloženej správe, ktorá má informatívny charakter, sú analyzované a hodnotené hospodárske výsledky a celkový stav VH na Slovensku v roku 2009 v kontexte s vývojom a stavom základných makroekonomických ukazovateľov hospodárstva SR, ako aj implementácie smerníc EÚ v oblasti VH v roku 2009. 

Pri jej vypracovaní sa vychádzalo z analytických poznatkov o  výsledkoch hospodárenia v roku 2009, z celkovej finančno-ekonomickej situácie vo VH, z Programového vyhlásenia vlády SR, cieľov a koncepčných zámerov vodohospodárskej politiky. Podkladmi boli základné dokumenty odvetvia VH, materiály Štatistického úradu SR, údaje štátneho výkazníctva a databázy vodohospodárskych organizácií, ktoré boli v čase spracovávania správy k dispozícii.

Na základe schválenej osnovy je  správa rozdelená do 13 kapitol.

Úvodné kapitoly správy charakterizujú úlohy VH, organizáciu a riadenie rezortu - ústredný orgán, štátne podniky, organizácie, záujmové združenia a subjekty koncepčne usmerňované Ministerstvom životného prostredia SR (MŽP SR) v zmysle zákona č. 442/2002 Z. z. (vodárenské spoločnosti a iné subjekty). Uvádza sa v nich aj vývoj vybraných ukazovateľov VH ako hrubý domáci produkt, investície, mzdy, zamestnanosť, pridaná hodnota, vzťah VH k štátnemu rozpočtu vrátane dotácií na rozvojové investície na úseku vodných tokov a na úseku vodovodov a kanalizácií. 
V ďalšej časti je uvedená legislatívna a normalizačná činnosť v oblasti VH, problematika implementácie rámcovej smernice o vode (RSV) a prehľad projektov financovaných z fondov EÚ. Zo štrukturálnych fondov v rámci Operačného programu Základná infraštruktúra, opatrenie 2.1 boli k 31. 12. 2009 realizované oprávnené výdavky projektov v realizácii v celkovom objeme 74,837 mil. €. Prostriedky EÚ predstavovali 58,128 mil. € a spolufinancovanie zo ŠR 16,709 mil. €.

V rámci Operačného programu Životné prostredie bola k 31. 12. 2009 schválená suma nenávratného finančného príspevku (NFP) v celkovom objeme 368,102 mil. €.     Prostriedky EÚ predstavovali 319,714 mil. € a spolufinancovanie zo ŠR     48,387 mil. €.  

Z programu ISPA bolo k 31. 12. 2009 financovaných 24 projektov v sume 249,293 mil. €. Prostriedky EÚ predstavovali 177,516 mil. € a spolufinancovanie zo ŠR 71,777 mil. €. 

V rámci Kohézneho fondu (7 projektov) boli k 31. 12. 2009 čerpané finančné prostriedky v celkovej výške 245,444 mil. €. Prostriedky EÚ predstavovali 205,035 mil. € a spolufinancovanie zo ŠR 40,409 mil. €. 

Medzinárodná spolupráca v oblasti VH, najmä činnosť a práca v medzinárodných organizáciách, medzivládne dohovory, medzištátna zmluva, viacstranné dohody a účasť na riešení medzinárodných projektov sú predmetom piatej kapitoly.

V správe sú ďalej uvedené charakteristiky prírodných podmienok v oblasti vôd a VH, a to klimatických, hydrologických pomerov, kvalita povrchových vôd. 
V podkapitole Správne územia povodí je uvedené rozdelenie vodného fondu Slovenska do hydrologických a administratívnych jednotiek v súlade s článkom 3 RSV. V rámci správnych území povodí bolo ku koncu roka 2009 vymedzených 1760 útvarov povrchových vôd s celkovou dĺžkou 19 046,2 km. Z tohto počtu je 1737 útvarov s charakterom prirodzeného toku a 23 útvarov, u ktorých v dôsledku vzdutia vody prichádza ku zmene kategórie (z rieky na jazero). U podzemných vôd je vymedzených 101 útvarov podzemných vôd, z toho 16 útvarov v kvartérnych sedimentoch, 59 útvarov v predkvartérnych horninách a 26 útvarov geotermálnych vôd – štruktúr. 
V podkapitole Chránené územia sú aktualizované údaje o chránených územiach na Slovensku.  
Kapitola  „Využívanie vôd“ je rozdelená na časti:
· Využitie vody vo vodných útvaroch, ktorá je ďalej členená na: 
· povrchové vody, kde sa popisuje zásobovanie úžitkovou vodou, hydroenergetický potenciál, závlahové systémy, vodné cesty a účelové rybné hospodárstvo;

· podzemné vody, kde sú uvedené zdroje vody, využívanie, bilancia, kvalita;  

· Zásobovanie pitnou vodou, s uvedením vybraných  ukazovateľov  ako je počet zásobovaných obyvateľov, špecifická potreba vody, dodávka vody, straty vody; 

· Odvádzanie a čistenie znečistených vôd, kde je uvedený počet obyvateľov pripojených na verejnú kanalizáciu, dĺžka kanalizačných sietí a množstvo vypúšťaných odpadových vôd;
· Nakladanie s čistiarenskými kalmi a ich produkcia, kde je popísaná problematika produkcie kalov a ich zneškodňovania;

· Mimoprodukčné úžitky VH, kde sa uvádza revitalizácia povodí, vodných tokov a mokradí.

Monitorovací a informačný systém obsahuje časť, kde sa hodnotí najmä dosah ľudskej činnosti na stav povrchových a podzemných vôd. Prezentujú sa výsledky monitorovacích programov povrchových, podzemných, termálnych a minerálnych, závlahových a rekreačných vôd. Súčasťou kapitoly sú aj informačné systémy rezortu MŽP SR. 

Ďalšia časť sa zaoberá rizikovými faktormi VH, príčinami a dôsledkami.  V podkapitole Povodne sú uvedené povodňové situácie v roku 2009 a ich následky. V rámci podkapitoly sú spomenuté programy ochrany pred povodňami, Akčný program trvalo udržateľnej ochrany pred povodňami v povodí Dunaja a Smernica Európskeho parlamentu a rady 2007/60/ES o hodnotení a manažmente povodňových rizík.
Zaktualizovaná potreba finančných prostriedkov na realizáciu celého „Programu protipovodňovej ochrany v SR do roku 2010“ je približne 689,305 mil. €, z toho pre SVP, š. p., Žilina pripadá 611,267 mil. €. K 31. 12. 2009 SVP, š. p. v rámci plánovaných činností podľa „Programu“ zabezpečil realizáciu protipovodňových opatrení investičnej výstavby v hodnote 176,272 mil. €, čím sa celkový rozdiel medzi časovým plánom (587,472 mil. €) a skutočnosťou upravil na – 411,200 mil. €. Celkový deficit SVP, š. p. voči potrebe zabezpečenia protipovodňovej ochrany na vodných tokoch, vodných stavbách a v povodiach v jeho správe predstavuje  434,994 mil. €. 

V ďalšej časti je venovaná pozornosť ekonomike a pôsobeniu ekonomických nástrojov, ako je cena vody, poplatky, dane, úvery a tiež zamestnanosti, mzdám a produktivite prace. Hodnotí sa tu aj investičná činnosť vo VH. 

Celkový objem investícii vo VH v roku 2009 predstavoval 0,348 mld. €. Prevažnú časť tvorili vlastné zdroje SVP, š. p., VV, š. p. a vodárenských spoločností, a to   0,161 mld. € a fondy EÚ v sume 0,127 mld. €.

V „Prehľade programov a plánov riadenia povodí“ sú opísané zmeny na úseku vodného plánovania. V zmysle § 14 vodného zákona bol predložený dňa 16. decembra 2009 vláde SR na schválenie Vodný plán Slovenska. Bol vypracovaný ako súhrnný dokument vodného plánovania, ktorý pozostáva z plánov manažmentu čiastkových povodí správneho územia povodia Dunaja a správneho územia povodia Visly. 

Okrem národných plánov manažmentu povodí sa SR podieľala aj na tvorbe Plánu manažmentu medzinárodného správneho územia povodia Dunaj, ktorý bol schválený MKOD dňa 10. decembra 2009 a na tvorbe Plánu manažmentu medzinárodného správneho územia sub-povodia Tisa, ktorý bude ukončený a schválený v roku 2010. 

Výskumu, vzdelávaniu vodohospodárskych odborníkov, environmentálnej výchove so zameraním na VH a propagačným aktivitám sa venuje predposledná kapitola.

V záverečnej časti sú uvedené hlavné oblasti vo VH, ktoré boli v roku 2009 riešené, resp. problémové. 

Správa o VH v SR v roku 2009, keďže ide o informatívny materiál, nemá vplyv na štátny rozpočet, rozpočty obcí a vyšších územných celkov, ani vplyv na zamestnanosť, životné a podnikateľské prostredie, preto neobsahuje osobitnú doložku.
Materiál prešiel medzirezortným pripomienkovým konaním, v rámci ktorého bolo vznesených 27 pripomienok. Akceptovaných bolo 15 pripomienok, čiastočne akceptovaných 9. Vysvetlené sú v stĺpci „Spôsob vyhodnotenia“.

